Potencijalni kandidati demokrata za predsjedničke izbore 2004. (16/4/02) - 2002-04-16
Istraživanja pokazuju da su demokrati podijeljeni kada se radi o mogućnosti još jedne kandidature gospodina Gorea
Predsjednik Bush i dalje uživa veliku podršku javnosti, prije svega zbog čelništva iskazanog nakon terorističkih napada od 11. rujna. Međutim, njegova popularnost nije zaustavila nekoliko demokrata, koji razmatraju kandidaturu za Bijelu kuću na sljedećim predsjedničkim izborima 2004, da se pokušaju približiti aktivistima njihove stranke. Najvažnije je pitanje – hoće li se Al Gore ponovno kandidirati? U nedavnom govoru demokratima na Floridi, bivši dopredsjednik je nastavio svoj povratak na političku scenu oštro sročenim napadom na unutarnju politiku predsjednika Busha. "Republikanci nisu u pravu kada ocrnjuju časne muškarce i žene koji se protive njihovoj desničarskoj unutarnjoj politici i njihovom blatantno nepoštenom proračunu", rekao je gospodin Gore. Istraživanja javnog mnijenja pokazuju, međutim, da su demokrati podijeljeni kada se radi o mogućnosti još jedne kandidature gospodina Gorea. Kako se čini, nekoliko drugih istaknutih demokrata također bi se moglo kandidirati za sljedećeg demokratskog predsjedničkog kandidata, čak i ukoliko se i sam gospodin Gore odluči ponovno kandidirati. Među potencijalnim kandidatima je i kongresmen Richard Gephardt iz Missourija, čelnik demokratske manjine u Zastupničkom domu. Gospodin Gephardt neuspješno se natjecao za demokratsku predsjedničku nominaciju 1988. i mogao bi postati sljedeći predsjedatelj Zastupničkog doma, ukoliko demokrati osvoje većinu u Zastupničkom domu na kongresnim izborima u studenome. Kongresmen Gephardt je izjavio da će donijeti odluku o svojoj kandidaturi nakon kongresnih izbora. U nedavnom govoru skupini liberalnih demokrata ovdje u Washingtonu, kazao je da bi se demokrati trebali usredotočiti na preuzimanje Bijele kuće i učvršćivanje svoje male prednosti u Senatu. "Želimo demokratima vratiti zemlju. Želimo da se ljudi ponovno angažiraju u svojoj vladi. Želimo da preuzmu moć, koju imaju, kako bi ova zemlja ispunila svoje divne potencijale. Učinimo to – osvojimo na kongresnim izborima većinu u Zastupničkom domu", rekao je gospodin Gephardt. Nekoliko demokratskih senatora također razmatra mogućnost kandidature za predsjednika. Među njima su čelnik demokratske većine u Senatu Tom Daschle iz Južne Dakote, John Kerry iz Massachusettsa i Joseph Lieberman iz Connecticuta. Mogao bi se kandidirati i senator John Edwards iz North Caroline, koji je, kako je javljeno, svojedobno bio drugi kandidat za demokratskog dopredsjedničkog kandidata u kampanji Ala Gorea. "Mislim da su ljudi gladni – kako to zovem – principijelnog čelništva. Javnost hoće ljude koji su spremni boriti se za ono u što vjeruju, koji neće svako jutro gledati s koje strane vjetar puše", naglašava John Edwards. Demokrati koji razmatraju mogućnost kandidature počeli su rano testirati političku atmosferu iz dva razloga. Oni koji nisu dobro poznati pokušavaju pojačati svoju političku prepoznatljivost, a svi zainteresirani za kandidiranje trebaju što prije početi prikupljati milijune dolara koji će im trebati za vođenje političke kampanje na nacionalnoj razini. Ankete pokazuju da, unatoč dvojbama, Al Gore u ovoj ranoj fazi političkog procesa i dalje uživa najveću podršku među demokratskim aktivistima. Istraživanja javnog mnijenja također pokazuju da javnost, kao drugog mogućeg demokratskog predsjedničkog kandidata, bira njujoršku senatoricu Hillary Rodham Clinton, iako je ona u više navrata izjavila da se neće kandidirati na predsjedničkim izborima 2004.